Tollitariifistik

Tollitariifistik (inglise customs tariff schedule) on riiki importida lubatud või riigist välja eksportida lubatud kaubaartiklite loetelu ja kaubaartiklite lühikirjeldus koos tollitariifimääradega. Eri kaupade ja kaubagruppide tollitariifid moodustavad koos tollitariifistiku. 

Tollitariif (inglise customs tariff) kui riigi valitsuse poolt kehtestatud protsendimäär lisatakse imporditava või eksporditava kaubaartikli  deklareeritud väärtusele ja mille alusel arvutatakse tollimaks. 

Kaupade eksporti EL liikmesriikidest ja importi liikmesriikidesse kontrollitakse nii kaubanduspoliitilistel kui ka muudel poliitilistel põhjustel. Kaitsetariifide ehk impordi tollitariifide (inglise protective tariff; import tariff) alusel rakendavad riikide valitsused kaupade sisseveol välisriikidest tollimakse muutmaks tooteid kallimaks võrreldes kodumaiste kaupadega. Taoline kaitsetariifide kasutamine annab kohapeal toodetud kaupadele hinnaeelise. 

Euroopa Liidus puuduvad liikmesriikide vahel impordi- ja eksporditollimaksud ning kõik samaväärse toimega maksud. Kolmandatest riikidest üle Euroopa Liidu tollipiiri toimetatud kaubalt, mis deklareeritakse vabasse ringlusse, tuleb maksta imporditollimaksu. 

Tollimaks (inglise customs duty) on Euroopa Liidu õigusaktidega kehtestatud riiklik maks, mille isik või äriühing peab maksma, kui impordib kaupa kolmandatest riikidest Euroopa Liitu (imporditollimaks) või ekspordib Euroopa Liidust kolmandatesse riikidesse (eksporditollimaks). 

Tollimaksumäärad kehtestatakse lähtuvalt Euuroliidu ühisest kaubanduspoliitikast. Maksumäärad sõltuvad sellest, kui tundlik on majanduslikus mõttes kõnealuse kauba import ‒ kuivõrd see võib mõjutada ühisturgu ja liidu tootjaid, sest liidu kaubandus- ja tariifipoliitika eesmärgiks on kaitsta Euroliidu liikmesriikide majandushuvisid. 

 Eesti tollitariifistik 
Eestis on kasutusel Eesti Tollitariifistik (ETT) (Estonian Master Tariff System; EMTS), mis sisaldab Euroopa Liidu tollitariife ning Eesti õigusaktides kehtestatud meetmeid, Eesti Tollitariifistiku abil on võimalik kindlaks määrata kaubale rakendatavaid riiklikke meetmeid, teha veebipõhiseid päringuid kaubakoodide, sertifikaatide, valuutakursside, tariifikvootide, tariifsete ja mittetariifsete meetmete kohta ning arvutada impordimakse. Riikliku meetmena lisatakse tollitariifistikku Eesti õigusaktidega kehtestatud aktsiisi- ja käibemaks, impordi- või ekspordipiirangud ning Euroopa Liidu õigusaktidega kehtestatud piirangud. 

Tollideklaratsioonide töötlemine toimub elektroonilises süsteemis süsteemis “Complex”. Selle loomisel on lähtutud Euroopa Komisjoni e-tolli visioonist ja mitmeaastasest strateegilisest plaanist MASP, mille üks nõue on üleminek paberivabale tollivormistusele. 

Eestis kogub liitu kuuluvate  riikide vahelist sisekaubanduse statistikat Statistikaamet. Sisekaubandustehingutes osalevad ettevõtted esitavad iga kalendrikuu kohta Statistikaametile kaubaartiklite lõikes oma ostude ja müükide mahud. Statistikaameti Intrastat süsteemi andmeid omakorda võrreldakse muude liikmesriikide vastavate andmebaasidega tuvastamaks teatud täpsusega riikide vahel liikuvaid kaubavoogusid. Intrastat reeglistik on kehtestatud ühesugusena kõigile EL liikmesmaadele. 

 Viited 

Kategooria:Toll